১৩ বছরের কারাদণ্ডের বিরুদ্ধে আমানকে আপিলের অনুমতি
দুর্নীতি মামলায় নিম্ন আদালতের ১৩ বছরের কারাদণ্ডের বিরুদ্ধে বিএনপি নেতা আমানউল্লাহ আমানকে আপিল করার অনুমতি দিয়েছেন সুপ্রিম কোর্ট।
আমানের করা লিভ টু আপিল আবেদনের পরিপ্রেক্ষিতে আজ রোববার প্রধান বিচারপতি ওবায়দুল হাসানের নেতৃত্বে চার সদস্যের আপিল বিভাগের বেঞ্চ এ আদেশ দেন।
আদালত অবশ্য দুর্নীতি দমন কমিশন (দুদক) এবং এই বিএনপি নেতাকে আপিলের ওপর যুক্তির সারসংক্ষেপ জমা দিতে বলেছেন।
অবৈধ সম্পদ অর্জন ও সম্পদের বিবরণীতে তথ্য গোপনের দায়ে এক দুর্নীতির মামলায় আমান উল্লাহ আমানকে ২০০৭ সালে ১৩ বছরের কারাদণ্ড দেন ঢাকার বিশেষ জজ আদালত। একই মামলায় তার স্ত্রী সাবেরাকে ৩ বছরের কারাদণ্ড দেওয়া হয়।
আদালতের ওই আদেশের বিরুদ্ধে আমানের করা আপিল গত বছরের ৩০ মে খারিজ করেন হাইকোর্ট।
হাইকোর্টের রায়কে চ্যালেঞ্জ করে কারাবন্দী আমান পরে সুপ্রিম কোর্টে লিভ টু আপিল আবেদন করেন। আবেদনে তিনি জামিন প্রার্থনা করেন।
গত ১০ সেপ্টেম্বর ঢাকার একটি আদালতে আমান আত্মসমর্পণ করলে, আদালত তার জামিন আবেদন নামঞ্জুর করে কারাগারে পাঠান।
৩ সেপ্টেম্বর তার স্ত্রী আত্মসমর্পণ করলে তাকেও কারাগারে পাঠানো হয়। ৫ সেপ্টেম্বর সুপ্রিম কোর্টের চেম্বার বিচারপতি তাকে এ বছরের ১৫ জানুয়ারি পর্যন্ত জামিন দেন।
অবৈধ সম্পদ অর্জনের অভিযোগে এই দম্পতির বিরুদ্ধে ২০০৭ সালের ৬ মার্চ মামলা করেছিল দুদক।
আজ রাষ্ট্রপক্ষে অ্যাটর্নি জেনারেল এ এম আমিন উদ্দিন এবং দুদকের পক্ষে জ্যেষ্ঠ আইনজীবী খুরশীদ আলম খান শুনানি করেন।

দুর্নীতি মামলায় নিম্ন আদালতের ১৩ বছরের কারাদণ্ডের বিরুদ্ধে বিএনপি নেতা আমানউল্লাহ আমানকে আপিল করার অনুমতি দিয়েছেন সুপ্রিম কোর্ট।